钦定古今图书集成/明伦汇编/官常典/第141卷 > 封
## 钦定古今图书集成/明伦汇编/官常典/第141卷 > 封

帝仲康三岁，羿灭伯封。

按《左传昭公二十八年》：“叔向母曰：‘昔有仍氏生女，黰
而黑而甚美，光可以鉴，名曰元妻。乐正后夔取之，生
伯封，实有豕心，贪婪无餍，忿颣无期，谓之封豕。有穷，
后羿灭之，夔是以不祀’。”定公四年，“卫子鱼曰：‘昔成
王分鲁公以夏后氏之璜，封父之繁弱’。”

〈注〉封父，古诸侯也。

按《通鉴前编》：“夏后仲康三岁，羿灭伯封。”

〈目〉按《路史》：“禹命伯封及昭明作《衍历》，岁纪甲寅，敬授人时。”则伯封夏之天官，仲康征羲和，而夷羿灭伯封，是与王室争诸侯耳。

===豕韦===夏，封彭祖孙元哲于豕韦。

按《路史》：“帝颛顼高阳氏取胜奔氏曰娽，生伯称、卷章、
季禺三人。卷章取梎水氏曰娇，生犁及回。回食于吴，
是曰吴回。吴回生陆终，取鬼方氏曰嬇𣎜，三年生子
六人：曰樊，曰惠连，曰篯，曰求言，曰晏安，曰季连。篯之
字铿，封于彭，是为大彭。彭祖以斟雉养性事放勋，夏
之中兴，别封其孙元哲于韦，是为豕韦，迭为夏伯，韦”
则夏甲灭之。

〈注〉《左传》言孔甲以刘累更豕韦后矣，而《郑语》乃云“大彭豕韦为商伯”，又云“彭祖豕韦”，则商灭之，则二国至商方盛，岂刘累迁鲁之后而二国更复乎？然襄二十四年范宣子言其祖，又云“在商为豕韦氏”，岂复封乎？不然，何两立也？

帝孔甲元岁，废豕韦而以唐尧之后刘累豢龙。
按《左传》襄公二十四年：“晋范宣子曰：‘昔丐之祖，自虞
以上为陶唐氏，在夏为御龙氏，在商为豕韦氏，在周
为唐杜氏。晋主夏盟为范氏’。”

〈注〉御龙氏，刘累也。豕韦，国名。唐、杜，二国名。殷末《豕韦》国于唐，周成王灭唐，迁之于杜，为杜伯。〈疏〉正义曰：《郑语》云：“祝融之后八姓，大彭、豕韦为啇伯矣。”又曰：“彭姓，彭祖、豕韦，则商灭之矣。”贾逵云：“大彭、豕韦为商伯，其后世失道，殷德复兴而灭之。”然则商之初，豕韦国君为彭姓也，其后乃以刘累之后代之，亦不知殷之何王灭彭姓而封累后也。昭二十九年传称：“夏王孔甲嘉刘累，赐氏曰御龙，以更豕韦之后。”赐刘累，身封豕韦。而此云在商为豕韦氏者，杜于彼注云：“刘累，代彭姓之豕韦，累寻迁鲁县，豕韦复国，至商而灭。累之后世，复承其国为豕韦氏。”是杜解刘累及其后世再封豕韦之事。

按《左传》昭公二十九年：秋，龙见于绛郊。魏献子问于
蔡墨曰：“‘吾闻之，虫莫知于龙，以其不生得也。谓之知，
信乎’？对曰：‘人实不知，非龙实知。古者畜龙，故国有豢
龙氏，有御龙氏’。献子曰：‘是二氏者，吾亦闻之，而不知
其故，是何谓也’？对曰：‘昔有飂叔安，有裔子曰董父，实
甚好龙，能求其耆，欲以饮食之，龙多归之，乃扰畜龙’”，
以服事帝舜，帝赐之姓曰董，氏曰豢龙，封诸鬷川，鬷
夷氏其后也。故帝舜氏世有畜龙。及有夏孔甲扰于
有帝，帝赐之乘龙，河汉各二，各有雌雄。孔甲不能食，
而未获豢龙氏。陶唐氏既衰，其后有刘累，学扰龙于
豢龙氏，以事孔甲，能饮食之。夏后嘉之，赐氏曰御龙，
以更《豕韦》之后。龙一雌死，潜醢以食夏后，夏后飨之，
既而使求之，惧而迁于鲁县，范氏其后也。《献子》曰：“今
何故无之？”对曰：“夫物，物有其官，官修其方，朝夕思之，
一日失职则死，及之失官不食，官宿其业，其物乃至，
若泯弃之物，乃坻伏，郁湮不育，故有五行之官，是谓
五官，实列受氏姓，封为上公，祀为贵神。社稷五祀，是
尊是奉。木正曰句芒，火正曰祝融，金正曰蓐收，水正
曰元冥，土正曰后土。”龙，水物也，木官弃矣，故龙不生
得。

〈注〉飂，古国也。叔安其君名豢龙，官名。官有世功则以官氏。鬷、水上夷，皆董姓，更代也。以刘累代彭姓之豕韦，累寻迁鲁县。豕韦复国，至商而灭。累之后世，复承其国为豕韦氏，在襄二十四年。不能致龙，故惧迁鲁县，自贬退也。〈疏〉正义曰：传言“以更豕韦之后”，则豕韦是旧国，废其君，以刘累代之。《郑语》云：“祝融之后八姓，大彭、豕韦为商伯矣。”又云：“彭姓，彭祖豕韦，则商灭之矣。”如彼文，豕韦之国，至商乃灭于夏。孔甲之时，彭姓、豕韦未全灭也。又下云“刘累惧而迁于鲁县”，明是累迁之后，豕韦复国，至商乃灭耳。襄二十四年传范宣子自言其祖在夏为御龙氏，在商为豕韦氏。则刘累子孙复封豕韦，杜迹其事，知累后世更复其国为豕韦氏也。

按《国语》郑史伯对桓公曰：“祝融能昭显天地之光明，
以生柔嘉材者也。”其后八姓于周，未有侯伯佐制物
于前代者。昆吾为夏伯矣，大彭、豕韦为商伯矣。当周
未有己姓昆吾、苏、顾、温、董。董姓鬷夷豢龙，则夏灭之
矣；彭姓彭祖、豕韦、诸稽，则商灭之矣；秃姓舟人，则周
灭之矣。妘姓邬、鄫路、偪阳，曹姓邹、莒，皆为采、卫。或在
王室，或在夷、翟，莫之数也。而又无令闻，必不兴矣。斟
姓无后，融之兴者，其在芈姓乎？

〈注〉大彭，陆终第三子曰篯，为彭姓，封于大彭，谓之彭祖。豕韦，彭姓之别封于豕韦者。殷衰，二国相继为商伯，其后世失道，殷复兴而灭之。鬷，董姓，己姓之别受氏为国者。飂叔安之裔子曰董父，以扰龙服事帝舜，赐姓曰董氏，曰豢龙，封之鬷川。当夏之兴，别封鬷夷于孔甲前而灭矣。

按《史记夏本纪》：“帝孔甲好方鬼神事，淫乱。夏后氏德
衰，诸侯畔之。天降龙二，有雌雄，孔甲不能食，未得豢
龙氏。陶唐既衰，其后有刘累，学扰龙于豢龙氏，以事
孔甲，孔甲赐之姓曰御龙氏。受豕韦之后，龙一雌死，
以食夏后，夏后使求，惧而迁去

〈注〉贾逵曰：刘累之后，至商不绝，以代豕韦之后。祝融之后，封于豕韦，殷武丁灭之，以刘累之后代之。

按《竹书纪年》，帝孔甲元年，废豕韦氏，使刘累豢龙。
按《路史》，帝尧陶唐氏取富宜氏曰皇，生朱庶弟九，其
封于留者为留氏，后有留累，以豢龙事夏，孔甲赐之
氏曰御龙，以更飂董之后。既迁于鲁，商居大夏。至周
封帝后于铸，铸祝是分侯于随，既更累之裔于方城
为唐公，楚并唐。

〈注〉事具《左传》襄公二十四年宣子之言，及昭公二十九年蔡墨之言，云“使豢龙以更豕韦之后”，非也。豢龙，乃己姓廖叔之后，豕韦之族尔。宣子云在商为豕韦，亦妄。

《帝皋元岁》，使豕韦氏复国。

按：《竹书纪年》云云。

〈注〉夏衰，昆吾、豕韦相继为伯。